CELEX: 52018PC0599
Language: fi
Date: 2018-08-20
Title: Ehdotus NEUVOSTON TÄYTÄNTÖÖNPANOPÄÄTÖS Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide

EUROOPAN KOMISSIO
            Bryssel 20.8.2018
            COM(2018) 599 final
            2018/0314(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide 
            
               
         
         
            
               PERUSTELUT
            
            
               Yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY
                  1
               , jäljempänä ’alv-direktiivi’, 395 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltiolle luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten taikka veron kiertämisen estämiseksi.
            
            
               Unkari pyysi komissioon 6. helmikuuta 2018 saapuneeksi kirjatulla kirjeellä lupaa poiketa alv-direktiivin 26 artiklan 1 kohdan a alakohdasta, 168 artiklasta ja 168 a artiklasta ja rajoittaa henkilöautojen leasing-vuokrauksesta kannettavan arvonlisäarvon vähennysoikeutta Unkarissa. Komissio on antanut alv-direktiivin 395 artiklan 2 kohdan mukaisesti Unkarin hakemuksen tiedoksi muille jäsenvaltioille 8. kesäkuuta 2018 päivätyllä kirjeellä. Komissio ilmoitti Unkarille 11. kesäkuuta 2018 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Alv-direktiivin 168 ja 168 a artiklassa säädetään, että verovelvollisella on oikeus vähentää arvonlisävero, joka kannetaan verovelvollisen verollisia liiketoimia varten tehdyistä hankinnoista. Mainitun direktiivin 26 artiklan 1 kohdan a alakohdassa säädetään, että yrityksen liikeomaisuuteen kuuluvan tavaran ottaminen yksityiskäyttöön on vastikkeellinen palvelu, jos tavara on oikeuttanut arvonlisäveron vähennykseen. Tämä järjestelmä antaa mahdollisuuden periä takaisin alun perin yksityiskäytöstä vähennetty arvonlisävero. 
            
            
               Verovelvolliset Unkarissa voivat tällä hetkellä vähentää henkilöautojen leasing-vuokrauksesta kannettavan arvonlisäarvon siinä määrin kuin kyseistä henkilöautoa käytetään verovelvollisen verollisessa liiketoiminnassa. Verovelvollisten on siten pystyttävä osoittamaan, missä määrin he käytettävät henkilöautoaan liiketoiminnassaan. 
            
            
               Unkarin mukaan tätä järjestelmää on vaikea soveltaa. Matkapäiväkirjan pitämisestä aiheutuu verovelvollisille ja sen tarkastamisesta verohallinnolle raskas taakka. Unkarin mukaan usein on vaikea määrittää ja dokumentoida yksityinen ja ammattimainen käyttö siinä tapauksessa, että työntekijä pitää ajoneuvon itsellään työskentelyn päätyttyä ja vapaapäivinä. Tarkastuksissa on ilmennyt, että verovelvollisten pitämät matkapäiväkirjat ovat usein virheellisiä ja vaikeita todentaa. 
            
            
               Unkari pyytää tämän vuoksi alv-direktiivin 395 artiklan nojalla lupaa ottaa käyttöön alv-direktiivin 26 artiklan 1 kohdan a alakohdasta, 168 artiklasta ja 168 a artiklasta poikkeava toimenpide, jolla rajataan henkilöautojen leasing-vuokrauksesta kannettavan veron vähennysoikeus tiettyyn prosenttimäärään. Yritykset puolestaan vapautetaan vaatimuksesta tilittää vero ajoneuvojen yksityiskäytöstä. Tämä yksinkertaistaisi järjestelmää kaikkien osapuolten kannalta ja estäisi samalla virheelliseen kirjanpitoon perustuvat veropetokset tai veron kiertämisen. 
            
            
               Vähennysoikeuden rajoitusta olisi sovellettava arvonlisäveroon, joka maksetaan sellaisten henkilöautojen leasing-vuokrauksesta, joita ei käytetä yksinomaan liiketoimintaan. Toimenpiteen soveltamisalaan kuuluvat henkilöautot ovat moottoriajoneuvoja, jotka on pääasiallisesti tarkoitettu enintään 9 henkilön kuljettamiseen ja joiden kokonaispaino on enintään 5 tonnia. Ajoneuvot, jotka on tarkoitettu tavaroiden kuljettamiseen, erityistarkoituksiin käytettävät ajoneuvot (esim. ajoneuvonosturit, sammutusautot, pyörintäsäiliöautot), ajoneuvot, jotka on tarkoitettu vähintään 10 henkilön kuljettamiseen, sekä traktorit ja perävaunut jätettäisiin arvonlisäveron vähennysoikeuden rajoituksen ulkopuolelle ja niihin sovellettaisiin tavanomaisia sääntöjä.  
            
            
               Yritysautojen yksityiskäyttöä koskevien arvioiden pohjalta Unkari toteaa, että keskimääräinen yksityiskäyttö on noin 40–60 prosenttia. Unkarin mukaan vähennysoikeus olisi näin ollen asetettava 50 prosentin tasolle. 
            
            
               Verovelvollisten, jotka haluavat poiketa 50 prosentin vähennysoikeudesta ja vähentää arvonlisäveron prosenttiosuuteen tosiasiallisesta yrityskäytöstä, sallitaan tehdä näin edellyttäen, että niillä on yksityiskohtaiset todisteet leasing-vuokrattujen henkilöautojen yrityskäytöstä. 
            
            
               Poikkeusta olisi sovellettava 1. tammikuuta 2019 ja 31. joulukuuta 2021 välisenä aikana, jotta voidaan arvioida, kuvastaako 50 prosentin rajoitus oikealla tavalla yritys- ja yksityiskäytön välistä kokonaissuhdetta. Kaikkiin voimassaolon jatkamista koskeviin hakemuksiin olisi liitettävä kertomus, joka sisältää uudelleenarvioinnin sovellettavasta prosenttimäärästä ja joka olisi toimitettava komissiolle kyseisen hakemuksen kanssa viimeistään 31. maaliskuuta 2021. 
            
            
               •Yhdenmukaisuus muiden alaa koskevien politiikkojen säännösten kanssa
            
            
               Muille jäsenvaltioille on myönnetty vastaavia vähennysoikeutta koskevia poikkeuksia. 
            
            
               Alv-direktiivin 176 artiklassa säädetään, että neuvosto määrittää, mistä kustannuksista ei voida vähentää arvonlisäveroa. Jäsenvaltiot saavat mainitun artiklan nojalla jatkaa päätökseen voimaantuloon asti 1. tammikuuta 1979 voimassa olleiden poikkeusten soveltamista. Sen vuoksi voimaan on jäänyt useita säännöksiä, joilla rajoitetaan henkilöautoihin liittyvää arvonlisäveron vähennysoikeutta. 
            
            
               
                  Sen estämättä, mitä vähennysoikeusrajoituksen piiriin kuuluvien menojen luokkia koskevien sääntöjen vahvistamisesta tehdyissä aiemmissa aloitteissa
                     2
                   esitetään, tällainen poikkeus on asianmukainen siihen asti, kun nämä säännöt on yhdenmukaistettu EU:n tasolla. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
         
         
            
               Alv-direktiivin 395 artikla. 
            
            
               •Toissijaisuusperiaate (jaetun toimivallan osalta) 
            
            
               
                  Kun otetaan huomioon ehdotuksen perustana oleva alv-direktiivin säännös, toissijaisuusperiaatetta ei sovelleta.
               
            
            
               •Suhteellisuusperiaate
            
            
               Päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuutta.
            
            
               
                  Koska poikkeuksen soveltamisala on rajallinen, erityistoimenpide on oikeassa suhteessa tavoitteeseen nähden eli siihen, että tarkoituksena on yksinkertaistaa veronkantoa ja estää tietyntyyppistä verovilppiä tai veron kiertämistä. Erityisesti koska yritykset voivat ilmoittaa verovelvollisuutensa liian alhaiseksi ja koska kilometrimäärien tarkastaminen on vaivalloista veroviranomaisille, mainittu 50 prosentin rajoitus yksinkertaistaisi arvonlisäveron kantamista tietyllä alalla.
               
            
            
               •Toimintatavan valinta
            
            
               
                  Ehdotettu sääntelytapa: neuvoston täytäntöönpanopäätös.
               
               
                  Neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston täytäntöönpanopäätös on parhaiten soveltuva sääntelytapa, koska se voidaan osoittaa yksittäiselle jäsenvaltiolle.
               
            
            
               3.JÄLKIARVIOINTIEN, SIDOSRYHMÄKUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               
                  Tämä ehdotus perustuu Unkarin esittämään hakemukseen ja koskee ainoastaan kyseistä jäsenvaltiota. 
               
            
            
               •Asiantuntijatiedon keruu ja käyttö
            
            
               
                  Ulkopuolisia asiantuntijoita ei ole tarvinnut käyttää. 
               
            
            
               •Vaikutustenarviointi
            
            
               
                  Ehdotuksella on mahdollisia myönteisiä vaikutuksia sekä yrityksiin että viranomaisiin, koska sillä voidaan yksinkertaistaa veronkantoa ja ehkäistä arvonlisäveroon liittyvää vilppiä. Unkari on pitänyt tätä ratkaisua sopivana toimenpiteenä, ja se on rinnastettavissa muihin aiempiin ja nykyisiin poikkeuksiin.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole kielteistä vaikutusta EU:n talousarvioon.
               
            
            
               5.LISÄTIEDOT
            
            
               
                  Ehdotus sisältää raukeamislausekkeen; sen voimassaolo päättyy ilman eri toimenpiteitä 31. joulukuuta 2021.
               
            
         
         
            
               
                  Jos Unkari haluaa jatkaa poikkeustoimenpiteen soveltamista vuoden 2021 jälkeen, komissiolle olisi viimeistään 31. maaliskuuta 2021 toimitettava voimassaolon jatkamista koskevan pyynnön ohella raportti, johon sisältyy sovellettavaa prosenttirajoitusta koskeva uudelleentarkastelu.
               
            
            
               2018/0314 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Unkarille annettavasta luvasta ottaa käyttöön yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta, 168 artiklasta ja 168 a artiklasta poikkeava erityistoimenpide 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  3
                ja erityisesti sen 395 artiklan 1 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Unkari on komissioon 6 päivänä helmikuuta 2018 saapuneeksi kirjatulla kirjeellä pyytänyt lupaa poiketa niistä direktiivin 2006/112/EY säännöksistä, jotka koskevat oikeutta vähentää tuotantopanoksiin sisältyvä vero henkilöautojen leasing-vuokrauksen osalta.
            
            
               (2)Komissio toimitti Unkarin pyynnön muille jäsenvaltioille 8 päivänä kesäkuuta 2018 päivätyllä kirjeellä. Komissio ilmoitti Unkarille 11 päivänä kesäkuuta 2018 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot.
            
            
               (3)Direktiivin 2006/112/EY 168 ja 168 a artiklassa vahvistetaan verovelvollisen oikeus vähentää sille sen verollisia liiketoimia varten luovutetuista tavaroista ja suoritetuista palveluista maksettu arvonlisävero. Direktiivin 2006/112/EY 26 artiklan 1 kohdan a alakohta sisältää vaatimuksen, jonka mukaan arvonlisäveroa on suoritettava, kun liikeomaisuutta otetaan verovelvollisen omaan tai tämän henkilöstön yksityiseen käyttöön taikka yleisesti ottaen muita kuin yrityksen varsinaisia tarkoituksia varten. 
            
            
               (4)Verovelvolliset Unkarissa voivat tällä hetkellä vähentää henkilöautojen leasing-vuokrauksesta kannettavan arvonlisäarvon siinä määrin kuin kyseistä henkilöautoa käytetään verovelvollisen verollisessa liiketoiminnassa. Voidakseen hyötyä tästä arvonlisäveron vähennyksestä verovelvollisten on osoitettava, missä määrin he käyttävät henkilöautoaan liiketoiminnassaan. 
            
            
               (5)Unkarin mukaan tätä järjestelmää on vaikea soveltaa. Muuta käyttöä kuin yrityskäyttöä on usein erittäin vaikea määrittää tarkasti, ja silloinkin kun se on mahdollista, määritysmenetelmää on usein hankala käyttää. 
            
            
               (6)Unkari pyysi tämän vuoksi lupaa ottaa käyttöön erityistoimenpide, jonka mukaan arvonlisäveron määrä, joka voidaan vähentää myös muussa kuin pelkästään yrityskäytössä olevien henkilöautojen leasing-vuokraukseen liittyvistä kustannuksista, olisi vahvistettava kiinteänä prosenttiosuutena. Unkari toteaa arviointiensa pohjalta, että asianmukaisinta on rajoittaa vähennysoikeus 50 prosenttiin. Jos henkilöautoihin on sovellettu 50 prosentin vähennysoikeutta, niihin ei saisi soveltaa samaan aikaan vaatimusta, jonka mukaan henkilöauton muusta kuin yrityskäytöstä on suoritettava arvonlisäveroa. 
            
            
               (7)Pyydetyn luvan mukaista vähennysoikeuden rajoitusta olisi sovellettava sellaisten henkilöautojen leasing-vuokrauksesta maksettuun arvonlisäveroon, jotka on tarkoitettu enintään yhdeksän henkilön kuljettamiseen ja joiden kokonaispaino on enintään viisi tonnia. Ajoneuvot, jotka on tarkoitettu tavaroiden kuljettamiseen, erityistarkoituksiin käytettävät ajoneuvot (esim. ajoneuvonosturit, sammutusautot, pyörintäsäiliöautot), ajoneuvot, jotka on tarkoitettu vähintään kymmenen henkilön kuljettamiseen, sekä traktorit ja perävaunut jätetään arvonlisäveron vähennysoikeuden rajoituksen ulkopuolelle. 
            
            
               (8)Verovelvollisten, jotka eivät halua soveltaa 50 prosentin vähennysoikeutta ja haluavat soveltaa arvonlisäveron vähennystä, joka on suhteessa tosiasialliseen yrityskäyttöön, olisi voitava tehdä niin yrityskäyttöä koskevien yksityiskohtaisten todisteiden perusteella. 
            
            
               (9)Muuta käyttöä kuin yrityskäyttöä on usein erittäin vaikea määrittää tarkasti, ja silloinkin kun se on mahdollista, määritysmenetelmää on usein hankala käyttää. Pyydetty toimenpide poistaa tarpeen pitää kirjaa leasing-vuokrattujen yritysautojen yksityiskäytöstä ja estää samaan aikaan veropetokset, jotka perustuvat virheelliseen kirjanpitoon. Tämän vuoksi on aiheellista myöntää Unkarille lupa soveltaa pyydettyä toimenpidettä. 
            
            
               (10)Erityistoimenpiteen kesto olisi rajattava ajallisesti, jotta poikkeavan toimenpiteen tarpeellisuutta ja tehokkuutta samoin kuin yrityskäytön ja muun kuin yrityskäytön välistä prosenttiosuutta voidaan tarkastella uudelleen.
            
         
         
            
               (11)Jos Unkari pitää tarpeellisena jatkaa luvan voimassaoloa vuoden 2021 jälkeen, sen olisi toimitettava komissiolle viimeistään 31 päivänä maaliskuuta 2021 kertomus, johon sisältyy uudelleenarviointi sovellettavasta prosenttimääräisestä rajoituksesta, sekä voimassaolon jatkamista koskeva pyyntö.
            
            
               (12)Poikkeuksella on vain vähäinen vaikutus lopullisessa kulutusvaiheessa kannettavan veron kokonaismäärään, eikä se vaikuta arvonlisäverosta saataviin unionin omiin varoihin,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               Poiketen siitä, mitä direktiivin 2006/112/EY 168 ja 168 a artiklassa säädetään, Unkarille annetaan lupa rajoittaa 50 prosenttiin oikeus vähentää sellaisista henkilöautoista aiheutuvista kustannuksista maksettava arvonlisävero, jotka eivät ole yksinomaan yrityskäytössä.
            
            
               2 artikla
            
            
               Poiketen siitä, mitä direktiivin 2006/112/EY 26 artiklan 1 kohdan a alakohdassa säädetään, Unkari ei saa rinnastaa vastikkeellisiin palveluihin sellaisen henkilöauton muuta kuin yrityskäyttöä, joka kuuluu verovelvollisen yrityksen liikeomaisuuteen, jos kyseiseen autoon sovelletaan tämän päätöksen 1 artiklan mukaista rajoitusta.
            
            
               3 artikla
            
            
               Edellä olevaa 1 ja 2 artiklaa sovelletaan ainoastaan henkilöautoihin, jotka on tarkoitettu enintään yhdeksän henkilön kuljettamiseen ja joiden kokonaispaino on enintään viisi tonnia. 
            
            
               4 artikla
            
            
               Edellä olevaa 1 ja 2 artiklaa ei sovelleta seuraaviin henkilöautoluokkiin:
            
            
               –tavaroiden kuljettamiseen tarkoitetut ajoneuvot, 
            
            
               –erityistarkoituksiin käytettävät ajoneuvot (esim. ajoneuvonosturit, sammutusautot, pyörintäsäiliöautot), 
            
            
               –vähintään kymmenen henkilön kuljettamiseen tarkoitetut ajoneuvot, 
            
            
               –traktorit, 
            
            
               –perävaunut. 
            
            
               5 artikla
            
            
               Tätä päätöstä sovelletaan 1 päivästä tammikuuta 2019, ja sen voimassaolo päättyy 31 päivänä joulukuuta 2021. 
            
            
               Tässä päätöksessä annetun luvan voimassaolon jatkamista koskeva pyyntö on toimitettava komissiolle viimeistään 31 päivänä maaliskuuta 2021, ja siihen on liitettävä kertomus, joka sisältää uudelleenarvioinnin 1 artiklassa säädetystä prosenttiosuudesta.
            
            
               6 artikla
            
         
         
            
               Tämä päätös on osoitettu Unkarille. 
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 347, 11.12.2006, s. 1.
               
               
                  
                     (2)
                  
                        KOM(2004) 728 lopullinen – ehdotus neuvoston direktiiviksi direktiivin 77/388/ETY muuttamisesta arvonlisäverovelvoitteiden yksinkertaistamiseksi (EUVL C 24, 29.1.2005, s. 10), joka peruttiin 21. toukokuuta 2014 (EUVL C 153, 21.5.2014, s. 3). 
               
               
                  
                     (3)
                  
                        EUVL L 347, 11.12.2006, s. 1.